Document ID: 32004R0740

Uredba Komisije (ES) št. 740/2004
z dne 21. aprila 2004
o spremembah Uredbe (ES) št. 141/2004 o določitvi pravil za uporabo Uredbe Sveta (ES) št. 1257/1999 v zvezi s prehodnimi ukrepi za razvoj podeželja, ki se uporabljajo za Češko, Estonijo, Ciper, Latvijo, Litvo, Madžarsko, Malto, Poljsko, Slovenijo in Slovaško
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške, in zlasti člena 2(3) Pogodbe,
ob upoštevanju Akta o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške, in zlasti prvega odstavka člena 41 Akta,
ob upoštevanju naslednjega:
(1) Člen 33j Uredbe Sveta (ES) št. 1257/1999 z dne 17. maja 1999 o podpori za razvoj podeželja iz Evropskega kmetijskega usmerjevalnega in jamstvenega sklada (EKUJS) ter o spremembi in razveljavitvi določenih uredb [1] predvideva posebno začasno podporo, ki se dodeli kmetom s polnim delovnim časom na Malti. Na podlagi informacij malteških organov je treba določiti zgornjo mejo za tri vrste plačil, predvidene v okviru Uredbe Komisije (ES) št. 141/2004 [2].
(2) Člen 33l(2a) in (2b) Uredbe (ES) št. 1257/1999 določa odstopanja od nekaterih določb ukrepa, ki se nanaša na usklajenost s standardi, določenimi v členih 21a, 21b in 21c navedene Uredbe. Določiti je treba pravila za uporabo teh odstopanj.
(3) Seznam ukrepov razvoja podeželja v Prilogi II Uredbe (ES) št. 141/2004 bi bilo treba prilagoditi seznamu, določenemu v točki 8 Priloge II k osnutku Uredbe Komisije o določitvi podrobnih pravil za uporabo Uredbe Sveta (ES) št. 1257/1999 o podpori za razvoj podeželja iz Evropskega kmetijskega usmerjevalnega in jamstvenega sklada (EKUJS)
(4) Načrt financiranja v Prilogi II Uredbe (ES) št. 141/2004 predvideva tudi navedbo izdatkov za "druge dejavnosti". Vrste dejavnosti, ki so zajete pod to postavko, morajo biti podrobno opredeljene.
(5) Skladno s členom 33l(4) Uredbe (ES) št. 1257/1999 bi bilo treba predložiti klasifikacijo območij, kjer je nevarnost požarov, kot del načrta za razvoj podeželja. Prilogo III k Uredbi (ES) št. 141/2004 bi bilo treba zato ustrezno dopolniti.
(6) Uredbo (ES) št. 141/2004 bi bilo treba zato ustrezno spremeniti.
(7) Ukrepi, predvideni v tej uredbi, so v skladu z mnenjem Odbora za kmetijske strukture in razvoj podeželja -
SPREJELA NASLEDNJO UREDBO:
Člen 1
Uredba (ES) št. 141/2004 se spremeni:
1. V poglavju III se doda naslednji člen 5a:
"Člen 5a
Kmetje s polnim delovnim časom na Malti
Znesek plačil, predvidenih v drugem pododstavku člena 33j Uredbe (ES) št. 1257/1999, ne presega letne zgornje meje na kmetijsko gospodarstvo in na letno število delovnih enot, določenih v Prilogi I, točka A."
2. Poglavje IV se nadomesti z naslednjim besedilom:
"POGLAVJE IV ODSTOPANJA, KI SE UPORABLJAJO ZA NOVE DRŽAVE ČLANICE
Člen 5b
Izvajanje obvezujočih standardov
1. Stroške, povezane z investicijami, potrebnimi za izpolnjevanje standardov iz člena 33l(2b) Uredbe (ES) št. 1257/1999, določijo pristojni javni organi v obliki standardnih stroškov. Ti stroški se obračunavajo na podlagi objektivnih meril, ki omogočajo določitev stroškov posameznih aktivnosti ob upoštevanju posebnih lokalnih pogojev in tako, da se izognejo vsaki prekomerni kompenzaciji.
2. Kmet, ki prejema podporo skladno s členom 33l(2b) Uredbe (ES) št. 1257/1999, da bi upošteval že obvezujočo normo, ostane upravičen do izravnalnih plačil in kmetijsko okoljske podpore iz poglavja V oz. poglavja VI naslova II omenjene uredbe med investicijskim obdobjem, ob upoštevanju izpolnjevanja ostalih pogojev za dodelitev podpore ter pod pogojem, da kmet izpolni ustrezen standard na koncu investicijskega obdobja.
Člen 6
Kmetijsko okolje
Najvišji letni znesek na hektar za vzdrževanje in ohranjanje kamnitih zidov na Malti, predviden v drugem pododstavku člena 33m(2) Uredbe (ES) št. 1257/1999, je naveden v točki B Priloge I.
Člen 7
Skupine proizvajalcev na Malti
1. Le tiste skupine proizvajalcev, ki zajemajo najmanjši odstotek proizvajalcev v sektorju in predstavljajo najmanjši odstotek proizvodnje v sektorju, so upravičene do najmanjše podpore, predvidene v tretjem pododstavku člena 33d(3) Uredbe (ES) št. 1257/1999.
2. Najmanjši znesek podpore, izračunan v okviru najmanjšega stroška, potrebnega za oblikovanje manjše skupine proizvajalcev, je naveden v točki C Priloge 1."
3. V Poglavje V se vstavi naslednja točka 9a:
"Člen 9a
Vloge in pregledi glede ukrepa o uporabi obvezujočih standardov
Kar zadeva pomoč skladno s členom 33l(2b) Uredbe (ES) št. 1257/1999, morajo pregledi vlog za uveljavljanje pomoči skladno s členom 59 Uredbe (ES) št. 445/2002 (ali členom 67 nove uredbe) omogočiti preverjanje, da je investicija potrebna za izpolnjevanje zadevnega standarda. Kadar se vloga nanaša na uveljavljanje pomoči v letnem znesku pomoči, ki presega 10000 EUR, potem morajo pregledi te vloge vključevati pregled na kraju samem.
Pri pomoči skladno s pododstavkom 1morajo pregledi vlog za izplačila skladno s členom 59 Uredbe (ES) št. 445/2002 (ali člena 67 nove uredbe) omogočiti preveritev, da je bila investicija dejansko izvršena. Kadar se vloga za izplačilo nanaša na letni znesek pomoči, ki presega 10000 EUR, potem morajo pregledi te vloge vključevati pregled na kraju samem."
4. Priloga I se nadomesti s Prilogo I k tej uredbi.
5. Priloga II se nadomesti s Prilogo II k tej uredbi.
6. Priloga III se spremeni v skladu s Prilogo III k tej uredbi.
Člen 2
Začetek veljavnosti
Ta uredba začne veljati ob upoštevanju in na dan začetka veljavnosti Pogodbe o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške.
Ta uredba je v celoti zavezujoča in se neposredno uporablja v vseh državah članicah.
V Bruslju, 21. aprila 2004

Labels: 15
19
5
6